
FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om udkast til Rådets afgørelse om Rådets afgørelse om indgåelse på Unionens vegne af aftalen mellem Den Europæiske Union og Kongeriget Norge om supplerende regler vedrørende instrumentet for finansiel støtte til grænseforvaltning og visumpolitik som del af Fonden for Integreret Grænseforvaltning for perioden 2021-2027
(12129/2023 – C9‑0002/2023 – 2023/0224(NLE))
(Godkendelse)
Europa-Parlamentet,
–	der henviser til udkast til Rådets afgørelse (12129/2023),
–	der henviser til udkast til aftalen mellem Den Europæiske Union og Kongeriget Norge om supplerende regler vedrørende instrumentet for finansiel støtte til grænseforvaltning og visumpolitik som del af Fonden for Integreret Grænseforvaltning for perioden 2021-2027 (12129/2023),
–	der henviser til den anmodning om godkendelse, som Rådet har forelagt, jf. artikel 77, stk. 2, og artikel 218, stk. 6, andet afsnit, litra a), og stk. 7, i traktaten om Den Europæiske Unions funktionsmåde (C9‑0002/2023),
–	der henviser til forretningsordenens artikel 105, stk. 1 og 4, og artikel 114, stk. 7,
–	der henviser til henstilling fra Udvalget om Borgernes Rettigheder og Retlige og Indre Anliggender (A9‑0000/2024),
1.	godkender indgåelsen af aftalen;
2.	pålægger sin formand at sende Parlamentets holdning til Rådet og Kommissionen samt til medlemsstaternes regeringer og parlamenter og Kongeriget Norges regering og parlament.

[bookmark: _Toc160017235]BEGRUNDELSE
Instrumentet for finansiel støtte til grænseforvaltning og visumpolitik, der er en del af Fonden for Integreret Grænseforvaltning, udgør et specifikt instrument inden for rammerne af Schengenreglerne, der skal sikre en stærk og effektiv integreret europæisk grænseforvaltning ved de ydre grænser. Det letter tilladte grænsepassager, samtidig med at ulovlig indvandring og grænseoverskridende kriminalitet forebygges og opdages, hvorved Schengenområdet beskyttes i overensstemmelse med medlemsstaternes og de associerede landes forpligtelser vedrørende grundlæggende rettigheder, samt støtter en ensartet gennemførelse og modernisering af den fælles visumpolitik og dermed bidrager til at garantere et højt sikkerhedsniveau i medlemsstaterne og i de associerede lande.

Ordføreren mener også, at alle regler for forvaltning af programmerne – i betragtning af Schengenreglernes særlige karakter og betydningen af en ensartet anvendelse heraf for Schengenområdets integritet – bør finde anvendelse for Norge på samme måde som for medlemsstaterne. Dette sikrer et højt og ensartet kontrolniveau ved de ydre grænser.

Ved aftalerne indføres der specifikke mekanismer til hurtig tilpasning af aftalen med Norge i tilfælde af ændringer af central EU-lovgivning, der er relevante for gennemførelsen, såsom finansforordningen og forordningen om fælles bestemmelser. Aftalen sikrer også, at midtvejsevalueringen af IGFV tager hensyn til de associerede Schengenlandes forsinkede deltagelse. Den indeholder også en bestemmelse om det europæiske system vedrørende rejseinformation og rejsetilladelse (ETIAS). 

[bookmark: _GoBack]Med hensyn til budgetkontrol og finanskontrol er medlemsstaterne underlagt horisontale forpligtelser (f.eks. de beføjelser, som Revisionsretten, Det Europæiske Kontor til Bekæmpelse af Svig (OLAF), EPPO og Kommissionen har), enten afledt direkte af traktaten eller af afledt EU-ret, herunder forordningen om fælles bestemmelser som nævnt ovenfor. Disse forpligtelser gælder ipso facto for medlemsstaterne og er derfor ikke fastsat i IGFV-forordningen. Disse forpligtelser bør derfor udvides til også at omfatte Norge gennem den aftale, der er berørt af dette forslag.

Ordføreren konkluderer, at det er hensigtsmæssigt at indgå en aftale om de supplerende regler, der er nødvendige for Kongeriget Norges deltagelse i instrumentet for finansiel støtte til grænseforvaltning og visumpolitik ("IGFV") som del af Fonden for Integreret Grænseforvaltning for programmeringsperioden 2021-2027, jf. artikel 7, stk. 6, i forordning (EU) 2021/1148 (IGFV-forordningen).

I lyset af ovenstående anbefaler ordføreren, at Parlamentet godkender udkastet til Rådets afgørelse og pålægger sin formand at sende dets holdning til Rådet, Kommissionen samt medlemsstaternes regeringer og parlamenter.

